

**"Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды өтеу қағидаларын бекіту туралы**

***Күшін жойған***

Қазақстан Республикасы Үкіметінің 2014 жылғы 13 мамырдағы № 488 қаулысы. Күші жойылды - Қазақстан Республикасы Үкіметінің 2017 жылғы 28 сәуірдегі № 232 қаулысымен (алғашқы ресми жарияланған күнінен кейін күнтізбелік он күн өткен соң қолданысқа енгізіледі)

      Ескерту. Күші жойылды - ҚР Үкіметінің 28.04.2017 № 232 қаулысымен (алғашқы ресми жарияланған күнінен кейін күнтізбелік он күн өткен соң қолданысқа енгізіледі).

      "2014 – 2016 жылдарға арналған республикалық бюджет туралы" 2013 жылғы 3 желтоқсандағы Қазақстан Республикасының Заңы 15-бабының 4) тармақшасына сәйкес Қазақстан Республикасының Үкіметі **ҚАУЛЫ ЕТЕДІ**:

      1. Қоса беріліп отырған "Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды өтеу қағидалары бекітілсін.

      2. "Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды өтеу қағидаларын бекіту туралы" Қазақстан Республикасы Үкіметінің 2012 жылғы 28 желтоқсандағы № 1711 қаулысының (Қазақстан Республикасының ПҮАЖ-ы, 2013 ж., № 6, 127-құжат) күші жойылды деп танылсын.

      3. Осы қаулы алғашқы ресми жарияланған күнінен кейін күнтізбелік он күн өткен соң қолданысқа енгізіледі.

|  |  |
| --- | --- |
| Қазақстан Республикасының |  |
| Премьер-Министрі | К. Мәсімов |

|  |  |
| --- | --- |
|  | Қазақстан Республикасы Үкіметінің 2014 жылғы 13 мамырдағы № 488 қаулысымен бекітілген |

**"Қарағандышахтатарату" республикалық мемлекеттік**  
**мамандандырылған кәсіпорнына берілген, таратылған шахталар**  
**қызметкерлеріне келтірілген залалды өтеу қағидалары**

      Осы "Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды (зиянды) өтеу қағидалары (бұдан әрі – Қағидалар) "2014 – 2016 жылдарға арналған республикалық бюджет туралы" 2013 жылғы 3 желтоқсандағы Қазақстан Республикасының Заңы 15-бабының 4) тармақшасына сәйкес әзірленді және "Қарағандышахтатарату" республикалық мемлекеттік мамандандырылған кәсіпорнына (бұдан әрі – "Қарағандышахтатарату" РММК) берілген, таратылған шахталар қызметкерлеріне келтірілген залалды (зиянды) өтеу (сомалар мөлшерін айқындау, оларды қайта есептеу және төлеу тәртібі) тәртібін регламенттейді.

**1. Жалпы ережелер**

      1. Зардап шеккен қызметкер жоғалтқан, онда болған не анық иелене алатын табыс (кiрiс), сондай-ақ денсаулығына зақым келтiруден туындаған шығындар (дәрі-дәрмек сатып алуға, медициналық тексерілуге, оңалтуға, бөгде адамның бағып-күтуiне, протез салғызуға, банктердің, почталардың қызметі және өзгелері), егер жәбiрленушi көмек пен күтiмнiң осындай түрлерiне мұқтаж және оларды тегiн алмайды деп танылса, өтелуге тиіс.

      2. Қызметкер қайтыс болған жағдайда Қазақстан Республикасы Азаматтық кодексінің 940-бабында (Ерекше бөлім) көрсетілген адамдардың залалдың (зиянның) өтелуіне құқығы бар.

**2. Залалды (зиянды) өтеу тәртібі**

      1. Залалды (зиянды) өтеу сомасының мөлшерін айқындау тәртібі

      3. "Қарағандышахтатарату" РММК-ге берілген, таратылған шахталар қызметкерлерінің өміріне және денсаулығына келтірілген залалды өтеу сомалары осы Қағидаларға сәйкес республикалық бюджет есебінен өтелуге тиіс.

      Залалды (зиянды) өтеу ай сайынғы төлемдермен жүргізіледі.

      4. Өтелуге тиіс жоғалтылған табыстың (кiрiстiң) мөлшерi жарақаттануына немесе денсаулығының өзгедей зақымдануына дейiнгi не жәбiрленушiнiң кәсiби еңбек қабiлеттілігін жоғалту дәрежесіне сәйкес еңбек қабілеттілігінен айырылу басталғанға дейiнгi орташа айлық табыстың (кiрiстiң) пайыздарымен анықталады.

      2. Залалды (зиянды) өтеу сомаларын қайта есептеу тәртібі

      5. Таратылған шахталар қызметкерлеріне "Қарағандышахтатарату" республикалық мемлекеттік мамандандырылған кәсіпорны төлейтін залалды (зиянды) өтеу сомалары осы Қағидаларға 1-қосымшада көрсетілген лауазымдар мен кәсіптер, осы Қағидаларға 2-қосымшаға сәйкес қызмет түріне қарамастан Қарағанды облысының аумағында орналасқан, жерасты тәсілімен тас көмірді өндірумен айналысатын ұйымдар бойынша инфляцияның болжамды деңгейінің орташа мәніне пропорционалды түрде жыл сайын ұлғайтылады.

      Ескерту. 5-тармақ жаңа редакцияда - ҚР Үкіметінің 23.12.2015 № 1042 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) қаулысымен.

       3. Залалды (зиянды) өтеу сомаларын төлеу тәртібі

      6. Залалды (зиянды) өтеу сомаларын есептеуді және төлеуді "Қарағандышахтатарату" РММК жүргізеді.

      7. Қазақстан Республикасы Энергетика министрлігі тиісті жылға бекітілген қаржыландыру жоспарына сәйкес ай сайын 7-күніне дейін "Қарағандышахтатарату" республикалық мемлекеттік мамандандырылған кәсіпорны қаржыландыруды жүзеге асырады.

      Ескерту. 7-тармақ жаңа редакцияда - ҚР Үкіметінің 23.12.2015 № 1042 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) қаулысымен.

       8. "Қарағандышахтатарату" РММК залалды (зиянды) өтеудің есептелген сомаларын алушылардың есепшотына қолма-қол емес тәсілмен аударуды жүргізеді.

      9. Залалды (зиянды) өтеу сомаларын Тәуелсіз Мемлекеттер Достастығының басқа мемлекеттеріне жөнелту залалдың (зиянның) өтелуіне құқығы бар қызметкерлердің тұрғылықты жері бойынша жүргізіледі.

      "Қарағандышахтатарату" РММК, банк, почта бөлімшелері көрсететін қызмет шығындары қызмет көрсету шарттарымен айқындалады.

      10. "Қарағандышахтатарату" республикалық мемлекеттік мамандандырылған кәсіпорны бөлінген қаражат бойынша ай сайын Қазақстан Республикасы Энергетика министрлігіне келесі айдың 20-күніне дейін өткен айдың есебін ұсынады.

      Ескерту. 10-тармақ жаңа редакцияда - ҚР Үкіметінің 23.12.2015 № 1042 (алғашқы ресми жарияланған күнінен кейін күнтізбелік он күн өткен соң қолданысқа енгізіледі) қаулысымен.

       11. Залалдың (зияның) өтемін алатын, таратылған шахталардың қызметкерлері "Қарағандышахтатарату" РММК-ға нақты тұрғылықты жері туралы ақпаратты тоқсанына бір рет ұсынады.

|  |  |
| --- | --- |
|  | "Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды өтеу қағидаларына 1-қосымша |

**Лауазымдар мен кәсіптердің тізбесі**

|  |  |  |
| --- | --- | --- |
| Р\с № | 01-2005 Қазақстан Республикасы Мемлекеттік жіктеуішінің қызметтер сыныптауышына сәйкес лауазымдар мен кәсіптердің атауы | Өндірістегі жазатайым оқиғалар туралы актілердегі лауазымдар мен кәсіптердің атауы |
| 1 | 2 | 3 |
| 1 | Учаске бастығы (өнеркәсіпте) | Учаске бастығы, учаске бастығының көмекшісі, аға механик, тиеу бастығы |
| 2 | Тау-кен жұмысшылары және жерасты және ашық тәсілдермен пайдалы қазбалар өндіру жөніндегі басқа да кәсіптер жұмысшылары | Жерүсті тау-кен жұмысшысы |
| 3 | Жерасты тау-кен жұмысшысы | Жерасты тау-кен жұмысшысы, жерасты такелажнигі, жерасты қондырғыларының машинисі, шахтаға бекіту материалдарын жеткізуші, тау-кен қазбаларын жөндеу жөніндегі тау-кен жұмысшысы |
| 4 | Тазарту забойының тау-кен жұмысшысы | Тазартушы забойының тау-кен жұмысшысы |
| 5 | Жерасты тау-кен монтажшысы | Жерасты тау-кен монтажшысы, монтажшы |
| 6 | Жүк тиеуші | Жүк тиеушілер |
| 7 | Қазандық машинисі (кочегар) | Күлші |
| 8 | Бекітуші | Бекітуші |
| 9 | Электровоз машинисі | Электровоз машинисі |
| 10 | Тау-кен қазу машиналарының машинисі | Тау-кен қазу машиналарының машинисі, комбайншы |
| 11 | Бұрғылау қондырғыларының машинисі | Бұрғылау станогының машинисі |
| 12 | Үңгілеуші | Үңгілеуші |
| 13 | Оқпаншы (жерасты) | Оқпаншы |
| 14 | Сылақшы | Сылақшы-маляр |
| 15 | Жерасты электр слесарі | Жерасты электр слесарі, кезекші слесарь |
| 16 | Құрал-жабдықтарды жөндеудегі және кезекші электр слесарі (слесарь) | Электрслесарі, электрик |
| 17 | Бақылау-өлшеу аспаптары мен автоматика слесарі | Электрслесарі - автоматшы |
| 18 | Басшы | Директор |
| 19 | Геолог | Геолог |
| 20 | Таразышы | Таразышы |
| 21 | Тау-кен шебері | Тау-кен шебері |
| 22 | Учаске шебері | Көмірді байыту шебері |
| 23 | Жарушы | Жарушы-шебер |
| 24 | Механик | Механик |
| 25 | Еңбекті нормалау жөніндегі инженер | Жерасты хронометражисті |

|  |  |
| --- | --- |
|  | "Қарағандышахтатарату" республикалық мемлекеттік мамандандырылған кәсіпорнына берілген, таратылған шахталар қызметкерлеріне келтірілген залалды өтеу қағидаларына 2-қосымша |

**Шахталар тізбесі**

      "АрселлорМиттал Теміртау" акционерлік қоғамы

      1. Қазақстан

      2. Шахтинск

      3. Ленин атындағы

      4. Тентек

      5. Саран

      6. Абай

      7. Күзембаев атындағы

      8. Костенко атындағы

      "ГЕФЕСТ" көмір өнеркәсібі кәсіпорындарының ассоциациясы

      1. Западная

      2. "Батыр" жауапкершілігі шектеулі серіктестігі

      "Рапид" жауапкершілігі шектеулі серіктестігі

      "Қазақмыс корпорациясы" жауапкершілігі шектеулі серіктестігінің филиалы – Ғ.О. Омаров атындағы Шахта өтпе жолдары тресті

© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК